Okresná prokuratúra Lučenec 
F. Lehára 12, 984 80 Lučenec 1

Sp. zn. : 3 Pv 59/10/6606	Lučenec, 2.7.2013
EEČ : 2-47-116-2013

U Z N E S E N I E

Trestná vec:	obvinený XXXXX a spol. 
Prečin:	Spolupáchateľstvo prečin krádeže podľa § 20 k § 212 odsek 1 Trestného zákona číslo 300/2005 Zbierky zákonov v znení zákona číslo 497/2008 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 2 písmeno c Trestného poriadku zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
3.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
na tom skutkovom základe, že dňa 08.01.2010 o 14.22 hodine v predajni XXXXX, spoločnosť s ručením obmedzeným  na ulici XXXXX, po vzájomnej predchádzajúcej dohode odcudzili rôzny drogistický tovar značky Loreal a Maxfactor takým spôsobom, že si uvedený tovar poskrývali do búnd a bez zaplatenia prešli cez pokladňu, čím spoločnosti XXXXX spoločnosť s ručením obmedzeným,  XXXXX spôsobili škodu vo výške 1 141,07 €,

lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:
Uznesením povereného príslušníka Obvodného oddelenia Policajného zboru XXXXX  bolo dňa 20.01.2010 spisovej značky ORP-127/OSV-LC-2010 začaté trestné stíhanie a súčasne bolo  vznesené obvinenie XXXXX,  XXXXX XXXXX XXXXX pre trestný čin spolupáchateľstvo prečin krádeže  podľa § 20 k § 212 odsek 1 Trestného zákona, na tom skutkovom základe, že dňa 08.01.2010 o 14.22 hodine v predajni XXXXX spoločnosť s ručením obmedzeným,  na ulici XXXXX, po vzájomnej predchádzajúcej dohode odcudzili rôzny drogistický tovar značky Loreal a Maxfactor takým spôsobom, že si uvedený tovar poskrývali do búnd a bez zaplatenia prešli cez pokladňu, čím spoločnosti XXXXX, spoločnosť s ručením obmedzeným,  XXXXX spôsobili škodu vo výške 1 141,07 €. 

Dňa 03.03.2010 bolo podľa § 228 odsek 2 písmeno a) Trestného poriadku trestné stíhanie prerušené, nakoľko bolo cestou Generálnej prokuratúry Slovenskej republiky požiadané o prevzatie trestného stíhania uvedených občanov Maďarska. Z oznámenia Generálnej prokuratúry Slovenskej republiky zo dňa 07.07.2010 vyplynulo, že trestná vec bola na ďalšie konanie odstúpená Hlavnej župe župnej prokuratúre v Nógrád. Uznesením Okresnej prokuratúry v Lučenci bolo dňa 16.04.2013 rozhodnuté podľa § 228 odsek 5 Trestného poriadku o pokračovaní v trestnom stíhaní obvinených. Predmetné uznesenie nadobudlo právoplatnosť dňa 30.04.2013. 

Rozsudkom Mestského súdu v Salgótarjáne spisovej značky 1.B.222/2011 zo dňa 03.11.2011 bola obvinená XXXXX odsúdená na trest odňatia slobody vo výmere desať mesiacov nepodmienečne a dvojročný zákaz vykonávania verejných činností, nakoľko sa trestného činu dopustila v čase svojej podmienky, XXXXX XXXXX bola odsúdená na trest odňatia slobody vo výmere jeden rok a dva mesiace nepodmienečne a na trojročný zákaz vykonávania verejných činností  a XXXXX XXXXX bola odsúdená na trest odňatia slobody vo výmere sedem mesiacov s podmienečným odkladom výkonu trestu na dva roky. Obvineným boli uložené tresty za skutok spáchaný na území Slovenskej republiky pre spolupáchateľstvo prečin krádeže podľa § 20 k § 212 odsek 1 Trestného zákona.

Druhostupňový súd v meste Balassagyarmat pod spisovou značkou 4.Bf.12/2012, ako druhostupňový súd vyniesol dňa 14.05.2012 rozhodnutie vo veci obvinených v takom rozsahu, že potvrdil rozsudok Mestského súdu  Salgótarjáne a odvolania obvinených zamietol, čím sa stal právoplatným dňa 14.05.2012 a vo vzťahu k XXXXX XXXXX sa stal právoplatným dňa 03.11.2011.

Vzhľadom k tomu, že o skutku odovzdanom na trestné stíhanie do Maďarska bolo právoplatne rozhodnuté cudzozemským súdom príslušným na konanie o trestnom čine a toto rozhodnutie možno považovať za dostačujúce, bolo potrebné postupovať v zmysle § 215 odsek 2 písmeno c) Trestného poriadku a bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vratko Demjanovič
prokurátor